钦定古今图书集成/明伦汇编/闺媛典/第260卷 > 张天俸妻殷氏
## 钦定古今图书集成/明伦汇编/闺媛典/第260卷 > 张天俸妻殷氏

按《海宁县志》：“殷氏，庠生张天俸妻。年二十四夫亡，子
邦彦甫四岁，次子未及周，方天俸猝构疾，氏随姑蚕
于郊，归视疾革，号恸不欲生。舅姑语之曰：‘吾二人年
高，孙方幼，若不为张氏宗祀计乎’？始稍进饮食，鞠育
两儿，勤苦备至，奉事舅姑弥谨。无何，舅姑继没，养生
丧死，一身拮据，家故单传，次子复夭，旁无宗族倚毗”，
产日以落。躬操纺绩，督邦彦就塾。暮归，一灯荧荧，机
杼诵读声相间达旦，率以为常。邦彦补博士弟子，娶
妇亦贤。渐且孙曾绕膝，每举先世艰难，训子孙力学
勤善，老而靡间。崇祯间，县令旌其闾。年八十有二卒。